CELEX: 
Language: da
Date: 2021-04-21 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2017/2358 og (EU) 2017/2359 for så vidt angår integration af bæredygtighedsfaktorer og bæredygtighedspræferencer i kravene til produkttilsyn og styring for forsikringsselskaber og forsikringsdistributører og i reglerne for god forretningsskik og investeringsrådgivning vedrørende forsikringsbaserede investeringsprodukter

BEGRUNDELSE
            
            
               Denne forordning indgår i et bredere initiativ, som Kommissionen har taget vedrørende bæredygtig udvikling. Det danner grundlag for en EU-ramme, som sætter bæredygtighedshensyn i centrum for det finansielle system til støtte for omstillingen af Europas økonomi til et grønnere, mere modstandsdygtigt og cirkulært system i overensstemmelse med målene i den europæiske grønne pagt
                  1
               .
            
            
               Efter vedtagelsen af Parisaftalen fra 2016 om klimaændringer og FN's 2030-dagsorden for bæredygtige udviklingsmål (verdensmålene) bebudede Kommissionen i handlingsplanen for finansiering af bæredygtig vækst
                  2
               , at den agtede at indarbejde bæredygtighed i forbindelse med finansiel rådgivning og at præcisere integrationen af bæredygtighed i de såkaldte tillidsforpligtelser i den sektorspecifikke lovgivning. I meddelelsen om den europæiske grønne pagt bekræftes det, at der er behov for langsigtede signaler, således at finansielle midler og kapital rettes mod grønne investeringer, og strandede aktiver undgås. Denne delegerede forordning vil bidrage til dette specifikke mål.
            
            
               Kommissionens delegerede forordning (EU) 2017/2358
                  3
                supplerer Europa-Parlamentets og Rådets direktiv 2016/97/EU
                  4
                (IDD) ved yderligere præcisering af krav til produkttilsyn og styring for forsikringsselskaber og forsikringsdistributører, mens Kommissionens delegerede forordning (EU) 2017/2359
                  5
                supplerer direktiv (EU) 2016/97 ved yderligere præcisering af oplysningskrav og regler om god forretningsskik i forbindelse med distribution af forsikringsbaserede investeringsprodukter. Nærværende forordning ændrer delegeret forordning (EU) 2017/2358 og (EU) 2017/2359 på to måder:
            
            
               For det første integrerer den kundernes præferencer med hensyn til bæredygtighed som supplement til egnethedsvurderingen. I henhold til den eksisterende IDD-ramme skal forsikringsformidlere og forsikringsselskaber, som distribuerer forsikringsbaserede investeringsprodukter, indhente de nødvendige oplysninger om kundernes viden og erfaring på investeringsområdet, deres finansielle situation samt deres tabsevne og mål, herunder kundernes risikotolerance, for at gøre det muligt for forsikringsformidlere og forsikringsselskaber at anbefale forsikringsbaserede investeringsprodukter, der er egnede for kunden (egnethedsvurdering). Oplysningerne om investeringsmål omfatter oplysninger om præferencer vedrørende risikotagning, risikoprofil og formålet med investeringen. Oplysningerne om investeringsmål vedrører dog generelt finansielle mål, mens der normalt ikke tages højde for kundens andre ikke-finansielle mål, f.eks. bæredygtighedspræferencer. De eksisterende egnethedsvurderinger omfatter generelt ikke spørgsmål vedrørende kundernes bæredygtighedspræferencer, og hovedparten af kunderne rejser ikke selv spørgsmålet om bæredygtighedsfaktorerne. De forsikringsformidlere og forsikringsselskaber, der distribuerer forsikringsbaserede investeringsprodukter, kan derfor ikke konsekvent tage mere relevante hensyn til bæredygtighedsfaktorer i udvælgelsesprocessen.
            
            
               I henhold til Europa-Parlamentets og Rådets forordning (EU) 2019/2088 (SFDR)
                  6
                skal et finansielt produkts dokumentation beskrive, hvordan dets erklærede bæredygtighedsniveau eller bæredygtighedsambitioner skal nås eller er nået. Da der ikke er tale om en mærkningsordning, kan der beskrives forskellige bæredygtighedsrelaterede ambitioner. Mens de finansielle produkter, der er omhandlet i artikel 9 i SFDR, skal forfølge målet om bæredygtige investeringer uden væsentlig skade, jf. definitionen i artikel 2, nr. 17), i SFDR, kan finansielle produkter, der er omfattet af artikel 8 i SFDR, integrere forskellige strategier, og det gælder også dem, der måske mangler bæredygtighedsrelateret væsentlighed, på trods af at de hævder at være miljømæssigt, socialt og ledelsesmæssigt (ESG) orienteret, orienteret mod socialt ansvarlige investeringer (SRI) eller bæredygtighedsorienteret. I betragtning af dette og i betragtning af de forskellige produktområder, som IDD, SFDR og Europa-Parlamentets og Rådets forordning (EU) 2020/852
                  7
                (klassificeringsforordningen) omfatter, sikrer dette udkast til forordning, at finansielle instrumenter, der har en vis grad af bæredygtighedsrelateret væsentlighed, kan anbefales til de kunder eller potentielle kunder, der udtrykker klare bæredygtighedspræferencer. Bæredygtighedspræferencer omfatter derfor finansielle instrumenter, der enten investeres, i det mindste i et vist omfang, i aktiviteter, der er i overensstemmelse med aktiviteter i henhold til klassificeringsforordningen, eller i bæredygtige investeringer som defineret i artikel 2, nr. 17), i SFDR, som også omfatter aktiviteter, der er i overensstemmelse med klassificeringssystemet, eller som tager hensyn til investeringers negative eksterne virkninger for miljøet eller samfundet med hensyn til de vigtigste negative indvirkninger på bæredygtigheden. Reglerne om bæredygtighedspræferencer støtter og styrker politikmålsætningen om at mindske forekomsten af grønvaskning og salg på tvivlsomt grundlag og fremme det finansielle systems omstilling, således at det reelt støtter virksomhederne i deres omstilling hen imod bæredygtighed, og om fortsat at støtte virksomheder, der allerede er bæredygtige.
            
            
               Reglerne om bæredygtighedspræferencer sikrer overensstemmelse med SFDR og klassificeringsforordningen og styrker i betydelig grad effektiviteten af bæredygtighedsrelaterede oplysninger i henhold til disse forordninger. Klassificeringsforordningen kræver offentliggørelse af, i hvilket omfang investeringerne er tilpasset EU-klassificeringen. 
            
            
               For at lette de interne processer og navnlig udarbejdelsen af anbefalinger til kunder eller potentielle kunder på grundlag af en forudgående analyse af finansielle instrumenter kan forsikringsformidlere og forsikringsselskaber, som distribuerer forsikringsbaserede investeringsprodukter, med hensyn til de operationelle aspekter, f.eks. rangordne produkter på forhånd og gruppere sådanne produkter ud fra den andel, der investeres i økonomiske aktiviteter, der kvalificeres som miljømæssigt bæredygtige, andelen af bæredygtige investeringer eller hensyntagen til de vigtigste negative indvirkninger, såsom kategorier af vigtigste negative indvirkninger, typer af forpligtelser og kvalitative eller kvantitative indikatorer. Eftersom investeringer, der gennemføres med forsikringsbaserede investeringsprodukter, kan have forskellige vigtigste negative indvirkninger på bæredygtighedsfaktorer, bør forsikringsformidlere og forsikringsselskaber over for kunderne eller potentielle kunder forklare, at de elementer, der viser, at der tages hensyn til de vigtigste negative indvirkninger på bæredygtighedsfaktorer, kan være relevante for diverse miljømæssige, sociale, arbejdstagerrelaterede eller ledelsesmæssige spørgsmål, bør gøre det muligt at vise disse overvejelser og vise den respektive forpligtelse til at imødegå de vigtigste negative indvirkninger over tid og kan være repræsenteret af kvalitative eller kvantitative indikatorer, herunder, men ikke begrænset til dem, der er i overensstemmelse med SFDR.
            
            
               For det andet integrerer denne forordning bæredygtighedsrisici i kravene til produkttilsyn og styring og i reglerne om interessekonflikter. Under de eksisterende IDD-rammer gælder det, at forsikringsselskaber og forsikringsformidlere, som udarbejder forsikringsprodukter til salg til kunder, skal opretholde, anvende og revidere en godkendelsesproces for hvert enkelt forsikringsprodukt og for væsentlige tilpasninger af et eksisterende forsikringsprodukt, inden det markedsføres eller distribueres til kunderne. Produktgodkendelsesproceduren skal angive en afgrænset målgruppe for hvert forsikrings produkt og sikre, at alle relevante risici for en sådan afgrænset målgruppe vurderes, og at den tilsigtede distributionsstrategi er i overensstemmelse med den afgrænsede målgruppe. Delegeret forordning (EU) 2017/2358 indeholder nærmere regler om produkttilsyns- og styringsprocessen. 
            
            
               Betingelserne for at afgrænse en målgruppe i delegeret forordning 2017/2358, der blev vedtaget i henhold til artikel 25, stk.2, i IDD, indeholdt endnu ikke udtrykkeligt oplysninger om integrationen af bæredygtighedsfaktorer og bæredygtighedsrelaterede mål foretaget af forsikringsselskaber og forsikringsformidlere, som udarbejder forsikringsprodukter, og forsikringsdistributører. Denne forordning præciserer, at der bør tages hensyn til bæredygtighedsfaktorer og bæredygtighedsrelaterede mål i produkttilsyns- og styringsprocessen for forsikringsprodukter.
            
            
               Afsnittet om bæredygtighedsrisikoen er baseret på teknisk rådgivning om integration af bæredygtighedsrisici og faktorer i de delegerede retsakter under Solvens II og IDD, der er givet af Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA)
                  8
               . I den tekniske rådgivning konkluderes det, at der er behov for yderligere præciseringer med hensyn til integrationen af bæredygtighedsrisici og bæredygtighedsfaktorer i delegeret forordning (EU) 2017/2358 og (EU) 2017/2359, og der peges på specifikke bestemmelser i denne henseende. 
            
            
               Denne forordning og andre sektorspecifikke delegerede retsakter, der tilpasser bestemmelserne om tillidsforpligtelser, og som blev vedtaget parallelt hermed, styrker også SFDR, Europa-Parlamentets og Rådets forordning (EU) 2019/2089
                  9
                og klassificeringsforordningen. Disse bestemmelser integrerer bæredygtighedshensyn i investerings-, rådgivnings- og oplysningsprocesserne på en ensartet måde på tværs af sektorer. De forankrer miljømæssige, sociale og ledelsesmæssige hensyn (bæredygtighed) i kernen i det finansielle system for at hjælpe med til at omdanne Europas økonomi til et grønnere, kulstoffattigt, mere modstandsdygtigt, ressourceeffektivt og cirkulært system.
            
            
               Denne forordning er baseret på beføjelsen i artikel 25, stk. 2, artikel 28, stk. 4, og artikel 30, stk. 6, i MiFID II.
            
            
               2.HØRINGER FORUD FOR RETSAKTENS VEDTAGELSE
            
            
               I december 2016 nedsatte Kommissionen en ekspertgruppe på højt plan om bæredygtig finansiering (HLEG) med det formål at medvirke til at udforme en EU-strategi for bæredygtig finansiering gennem henstillinger. HLEG offentliggjorde en foreløbig rapport om "Finansiering af en bæredygtig europæisk økonomi" i midten af juli 2017 og fremlagde sin endelige rapport ved et arrangement for interessenter den 18. juli 2017 efterfulgt af en spørgeskemabaseret høring. 
            
            
               En tilbagemelding blev offentliggjort sammen med HLEG's endelige rapport om "Finansiering af en bæredygtig europæisk økonomi" den 31. januar 2018. Tilbagemeldingen sammenfatter respondenternes spørgeskemabesvarelser. I sin endelige rapport anbefaler HLEG, at der stilles krav om, at investeringsrådgivere rutinemæssigt som led i den finansielle rådgivning forhører sig om og derefter tager hensyn til detailinvestorers præferencer i forhold til deres investeringers bæredygtighed. Den anbefalede også at drøfte styringen af langsigtede og bæredygtighedsrisici.
            
            
               I marts 2018 udsendte Kommissionen et målrettet spørgeskema om integration af miljømæssige, sociale og ledelsesmæssige overvejelser i egnethedsvurderingen. Høringen viste, at kun et mindretal af kunderne er proaktive og rejser spørgsmål om bæredygtighedsfaktorer i rådgivningsprocessen. Nogle af årsagerne hertil er, at: i) de tilgængelige oplysninger om bæredygtighedsrelaterede finansielle produkter ikke er gennemsigtige, ii) risikoen for "grønvaskning" i den eksisterende dokumentation er stor, og iii) der mangler læring om indvirkningen på risiko og resultater. Det forekommer kun i sjældne tilfælde, at kunder systematisk rejser spørgsmål om bæredygtighedsfaktorer i rådgivningsprocessen. 
            
            
               Desuden blev udkastet til delegeret forordning om integrering af bæredygtighedsaspekter i investeringsrådgivning vedrørende forsikringsbaserede investeringsprodukter offentliggjort med henblik på feedback i overensstemmelse med retningslinjerne for bedre regulering i perioden mellem den 24. maj og den 21. juni 2018. Kommissionen modtog 20 svar vedrørende denne delegerede forordning om ændring af forordning (EU) 2017/2359. Interessenter fra forskellige baggrunde (f.eks. NGO'er, organisationer for den finansielle sektor og offentlige organer) kommenterede forskellige aspekter af denne delegerede forordning. Selv om der generelt var stærk opbakning til at øge fokus på ikke-finansielle mål inden for investeringsprocessen, var nogle interessenter tilbageholdende med at ændre deres processer, som de for nyligt har gennemført på grundlag af IDD. Som beskrevet ovenfor er Kommissionen ikke bare overbevist om, at det haster med at gå videre med dagsordenen for bæredygtig finansiering, men er også af den opfattelse, at den nyligt indførte henvisning til SFDR og den foreslåede tidsplan for anvendelsen af denne delegerede retsakt (12 måneder efter ikrafttrædelsen) giver tilstrækkelig fleksibilitet.
            
            
               Med hensyn til nogle af målene i egnethedsvurderingsprocessen inkluderede Kommissionen visse ændringer for at muliggøre den nødvendige sondring mellem investeringsmål på den ene side og bæredygtighedspræferencer på den anden side. Denne differentiering er vigtig for at undgå salg på tvivlsomt grundlag. Bæredygtighedsfaktorer bør ikke gå forud for en kundes personlige investeringsmål. Bæredygtighedspræferencer bør først behandles som led i egnethedsprocessen, når kundens investeringsmål er blevet identificeret. Formålet med bestemmelserne om bæredygtighedspræferencer er at øge potentielle kunders eller kunders bevidsthed om tilgængeligheden af forsikringsbaserede investeringsprodukter med bæredygtighedsambitioner. I betragtning af reglerne om bæredygtighedspræferencer vil det ikke være nødvendigt at tilpasse forsikringsbaserede investeringsprodukter med forskellige bæredygtighedsrelaterede ambitionsniveauer. Sådanne forsikringsbaserede investeringsprodukter vil enten drage fordel af ordningen med bæredygtighedspræferencer eller fortsat være anbefalede, men ikke som forsikringsbaserede investeringsprodukter, der opfylder kundens eller den potentielle kundes bæredygtighedspræferencer som defineret i denne forordning. Bæredygtighedsfaktorerne for de forsikringsbaserede investeringsprodukter bør, med hensyn til de operationelle aspekter, præsenteres på en gennemsigtig måde, der gør det muligt for forsikringsformidlere og forsikringsselskaber, som distribuerer forsikringsbaserede investeringsprodukter, at gå i dialog med kunder eller potentielle kunder med henblik på at opnå en tilstrækkelig detaljeret forståelse af kundernes individuelle bæredygtighedspræferencer. For at undgå kurtagerytteri (churning) bør forsikringsformidlere og forsikringsselskaber, som distribuerer forsikringsbaserede investeringsprodukter, for så vidt angår eksisterende kunder, for hvem der allerede er foretaget en egnethedsvurdering, have mulighed for at identificere kundens individuelle bæredygtighedspræferencer ved den næste regelmæssige ajourføring af den eksisterende egnethedsvurdering.
            
         
         
            
               Bestemmelserne om bæredygtighedspræferencer styrker anvendelsen af EU-klassificeringen for bæredygtige aktiviteter, dvs. økonomiske aktiviteter, der kvalificeres som miljømæssigt bæredygtige i henhold til artikel 3 i klassificeringsforordningen, og gennemførelse af bæredygtige investeringer som defineret i artikel 2, nr. 17), i SFDR, og omfatter også investeringer i ovennævnte økonomiske aktiviteter, der kan betegnes som miljømæssigt bæredygtige. Reglerne tilskynder også til anbefaling af finansielle instrumenter, der tager hensyn til og reducerer væsentlige negative eksterne virkninger som følge af disse investeringer, dvs. de vigtigste negative indvirkninger.  
            
            
               Kommissionen anmodede EIOPA om teknisk rådgivning om mulige ændringer af de delegerede retsakter, der skal vedtages i henhold til IDD, med hensyn til integration af bæredygtighedsrisici og bæredygtighedsfaktorer i forbindelse med organisatoriske krav og produkttilsyns- og styringssystemer.
            
            
               Den 30. april 2019 forelagde EIOPA sin tekniske rådgivning om integrationen af bæredygtighedsrisici og bæredygtighedsfaktorer i de delegerede retsakter under Solvency II og IDD. I forbindelse med rådgivningen var der taget højde for de synspunkter, som interessenterne havde givet udtryk for under den offentlige høring i perioden mellem den 28. november 2018 og den 28. februar 2019. Den omfatter en cost-benefit-analyse. Rådgivningen omhandler integrationen af bæredygtighedsrisici og bæredygtighedsfaktorer i kravene til produkttilsyn og styring og i reglerne om interessekonflikter. Anbefalingerne, der er udarbejdet af EIOPA, som har gennemført en offentlig høring herom, er blevet indarbejdet i denne delegerede forordning.
            
            
               I overensstemmelse med principperne om bedre regulering blev dette udkast til forslag offentliggjort med henblik på endnu en høring fra den 8. juni 2020 til den 6. juli 2020. Efter behørig overvejelse af tilbagemeldingerne blev der foretaget yderligere ændringer i teksten.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for denne forordning findes i artikel 25, stk. 2, artikel 28, stk. 4, og artikel 30, stk. 6, i direktiv (EU) 2016/97.
            
            
               Nærværende forordning omfatter følgende ændringer af forordning (EU) 2017/2358 og forordning (EU) 2017/2359:
            
            
               Artikel 1 har til formål at præcisere, at forsikringsselskaber og forsikringsformidlere, der udarbejder forsikringsprodukter til salg til kunder, bør tage behørigt hensyn til bæredygtighedsrelaterede mål, når de afgrænser grupper af kunder, hvis behov, karakteristika og målsætninger forsikringsproduktet er kompatibelt med. Målgruppevurderingen af det pågældende produkts risiko-/afkastprofil og produktelementer bør også dække produktets målsætning med hensyn til bæredygtige investeringer eller miljømæssige eller sociale karakteristika. I forbindelse med denne gennemgang bør forsikringsselskaber og forsikringsformidlere, der udarbejder forsikringsprodukter, også udtrykkeligt tage hensyn til de bæredygtighedsrelaterede mål hos de kunder, der tilhører målgruppen. 
            
            
               Endvidere bør forsikringsselskaber og forsikringsformidlere, der udarbejder forsikringsprodukter, offentliggøre bæredygtighedsfaktorer for deres produkter på en gennemsigtig måde, der gør det muligt for forsikringsdistributører at gå i dialog med kunder eller potentielle kunder med henblik på at opnå en tilstrækkelig detaljeret forståelse af kundernes individuelle bæredygtighedspræferencer i henhold til Kommissionens delegerede forordning (EU) 2017/2358. For bæredygtige investeringer vil det ikke være nødvendigt at identificere en negativ målgruppe.
            
            
               Artikel 2 har til formål at præcisere, at forsikringsformidlere og forsikringsselskaber, som distribuerer forsikringsbaserede investeringsprodukter, skal tage hensyn til eventuelle interessekonflikter, der måtte opstå i forbindelse med bæredygtighedsfaktorer. Endvidere bør forsikringsformidlere og forsikringsselskaber, når de yder rådgivning om forsikringsbaserede investeringsprodukter, foretage en obligatorisk vurdering af deres kunders eller potentielle kunders bæredygtighedspræferencer. De bør tage hensyn til disse bæredygtighedspræferencer i forbindelse med udvælgelsen af de forsikringsbaserede investeringsprodukter, som anbefales til disse kunder. Tre kategorier af forsikringsbaserede investeringsprodukter bør være en integreret del af bæredygtighedspræferencerne, nemlig produkter, der forfølger en minimumsandel af bæredygtige investeringer i økonomiske aktiviteter, der kvalificeres som miljømæssigt bæredygtige i henhold til artikel 3 i klassificeringsforordningen, eller produkter, der forfølger en minimumsandel af bæredygtige investeringer som defineret i artikel 2, nr. 17), i SFDR, hvor minimumsandelen fastsættes af kunden eller den potentielle kunde. Den tredje kategori af forsikringsbaserede investeringsprodukter, der kan komme i betragtning i forbindelse med individuelle bæredygtighedspræferencer, er produkter, der tager hensyn til de vigtigste negative indvirkninger på bæredygtighedsfaktorer, hvor elementer, der viser, at der tages hensyn hertil, bestemmes af kunden eller den potentielle kunde.
            
            
               Eksempelvis vil "forsikringsbaserede investeringsprodukter, der forfølger en minimumsandel af bæredygtige investeringer" altid omfatte de finansielle produkter, der er omhandlet i artikel 9 i SFDR, og de finansielle produkter, der er omhandlet i artikel 8 i SFDR, forudsat at sådanne finansielle produkter, i det mindste i et vist omfang, forfølger bæredygtige investeringer. Dette minimum bestemmes af kunder eller potentielle kunder, og reglerne om bæredygtighedspræference tager således fuldt ud hensyn til deres bæredygtighedsrelaterede ambitioner. Andre eksempler omfatter forsikringsbaserede investeringsprodukter med miljømæssige eller sociale karakteristika, der bl.a. er baseret på en udelukkelsesstrategi, og som kan falde ind under bæredygtighedspræferencer, forudsat at de, i det mindste i et vist omfang, forfølger bæredygtige investeringer, eller de dokumenterer, at de vigtigste negative indvirkninger tages i betragtning og adresseres eller afbødes, i overensstemmelse med minimumsantallet af investeringsandele eller -elementer, der viser, at der tages hensyn til de vigtigste negative indvirkninger på bæredygtighedsfaktorer som fastsat af kunden eller den potentielle kunde. Det betyder også, at forsikringsbaserede investeringsprodukter, der fremmer miljømæssige eller sociale karakteristika uden en andel af bæredygtige investeringer eller uden en andel af investeringer i aktiviteter, der er i overensstemmelse med klassificeringssystemet, eller som ikke tager hensyn til de vigtigste negative indvirkninger, ikke vil kunne anbefales til kunderne eller de potentielle kunder på grundlag af deres individuelle bæredygtighedspræferencer. Sådanne forsikringsbaserede investeringsprodukter kan dog stadig anbefales inden for egnethedstesten, men ikke som produkter, der opfylder individuelle bæredygtighedspræferencer.
            
            
               I forordningens artikel 3 fastsættes anvendelsesdatoen for forslaget til forordning, herunder overgangsperioden på 12 måneder.
            
            
               KOMMISSIONENS DELEGEREDE FORORDNING (EU) …/…
            
            
               af 21.4.2021
            
            
               om ændring af delegeret forordning (EU) 2017/2358 og (EU) 2017/2359 for så vidt angår integration af bæredygtighedsfaktorer og bæredygtighedspræferencer i kravene til produkttilsyn og styring for forsikringsselskaber og forsikringsdistributører og i reglerne for god forretningsskik og investeringsrådgivning vedrørende forsikringsbaserede investeringsprodukter
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv (EU) 2016/97 af 20. januar 2016 om forsikringsdistribution
                  10
               , særlig artikel 25, stk. 2, artikel 28, stk. 4, og artikel 30, stk. 6, og
            
            
               ud fra følgende betragtninger:
            
         
         
            
               (1)Omstilling til en kulstoffattig, mere bæredygtig, ressourceeffektiv og cirkulær økonomi i tråd med målene for bæredygtig udvikling er afgørende for at sikre EU-økonomiens konkurrenceevne på lang sigt. I 2016 indgik Unionen Parisaftalen
                  11
               . I artikel 2, stk. 1, litra c), i Parisaftalen fastsættes målet om at styrke indsatsen mod klimaændringer, bl.a. ved at sikre, at de finansielle strømme fremmer lave drivhusgasemissioner og en klimarobust udvikling.
            
            
               (2)I erkendelse af denne udfordring fremlagde Kommissionen den europæiske grønne pagt
                  12
                i december 2019. Den grønne pagt udgør en ny vækststrategi, der sigter mod at omstille Unionen til et retfærdigt og velstående samfund med en moderne, ressourceeffektiv og konkurrencedygtig økonomi, hvor der fra 2050 ikke længere er nogen nettoemissioner af drivhusgasser, og hvor den økonomiske vækst er afkoblet fra ressourceanvendelsen. Dette mål forudsætter, at investorerne får klare signaler med hensyn til deres investeringer, for at undgå strandede aktiver og skaffe bæredygtig finansiering.
            
            
               (3)I marts 2018 offentliggjorde Kommissionen sin handlingsplan for finansiering af bæredygtig vækst
                  13
                med en ambitiøs og sammenhængende strategi for bæredygtig finansiering. Et af målene i handlingsplanen er at omlægge kapitalstrømme i retning af bæredygtige investeringer for at opnå en bæredygtig og inklusiv vækst. 
            
            
               (4)En korrekt gennemførelse af handlingsplanen fremmer investorernes efterspørgsel efter bæredygtige investeringer. Det er derfor nødvendigt at præcisere, at der skal tages hensyn til bæredygtighedsfaktorer og bæredygtighedsrelaterede mål i forbindelse med de produktstyringskrav, der er fastsat i Kommissionens delegerede forordning (EU) 2017/2358
                  14
               .
            
            
               (5)Forsikringsselskaber og forsikringsformidlere, der udarbejder forsikringsprodukter, bør tage hensyn til bæredygtighedsfaktorer i produktgodkendelsesprocessen for hvert enkelt forsikringsprodukt og i andre produkttilsyns- og styringsordninger for hvert enkelt forsikringsprodukt, der er beregnet til at blive distribueret til kunder, der søger forsikringsprodukter med en bæredygtighedsrelateret profil. 
            
            
               (6)I betragtning af at målgruppen bør afgrænses med en tilstrækkelig høj detaljeringsgrad, bør det ikke være tilstrækkeligt med en generel erklæring om, at et forsikringsprodukt har en bæredygtighedsrelateret profil. Det bør snarere præciseres af det forsikringsselskab eller den forsikringsformidler, der udarbejder forsikringsproduktet, hvilken gruppe af kunder med specifikke bæredygtighedsrelaterede mål forsikringsproduktet forventes at blive distribueret til.
            
            
               (7)For at sikre, at forsikringsprodukter med bæredygtighedsfaktorer fortsat er let tilgængelige også for kunder, der ikke har bæredygtighedspræferencer, bør forsikringsselskaber og forsikringsformidlere, der udarbejder forsikringsprodukter, ikke være forpligtet til at identificere grupper af kunder, hvis behov, karakteristika og målsætninger et forsikringsprodukt med bæredygtighedsfaktorer ikke er kompatibelt med.
            
            
               (8)Et forsikringsprodukts bæredygtighedsfaktorer bør præsenteres på en gennemsigtig måde, således at forsikringsdistributører kan give deres kunder eller potentielle kunder de relevante oplysninger.
            
            
               (9)Den konsekvensanalyse, som ligger til grund for de efterfølgende lovgivningsmæssige initiativer, der blev offentliggjort i maj 2018
                  15
               , viste, at det er nødvendigt at præcisere, at forsikringsformidlere og forsikringsselskaber, som distribuerer forsikringsbaserede investeringsprodukter, bør tage hensyn til bæredygtighedsfaktorer som en del af deres forpligtelser over for deres kunder eller potentielle kunder. 
            
            
               (10)For at opretholde en høj standard for investorbeskyttelse bør forsikringsformidlere og forsikringsselskaber, som distribuerer forsikringsbaserede investeringsprodukter, når de identificerer, hvilke typer interessekonflikter der kan skade en kundes eller potentiel kundes interesser, medtage de typer interessekonflikter, der stammer fra integrationen af en kundes bæredygtighedspræferencer. Forsikringsformidlere og forsikringsselskaber bør, for så vidt angår eksisterende kunder, for hvem der allerede er foretaget en egnethedsvurdering, have mulighed for at identificere kundens individuelle bæredygtighedspræferencer ved den næste regelmæssige ajourføring af den eksisterende egnethedsvurdering.
            
            
               (11)Forsikringsformidlere og forsikringsselskaber, der yder rådgivning om forsikringsbaserede investeringsprodukter, bør kunne anbefale egnede forsikringsbaserede investeringsprodukter til deres kunder eller potentielle kunder og bør derfor kunne stille spørgsmål for at identificere en kundes individuelle bæredygtighedspræferencer. I overensstemmelse med forpligtelsen til at gennemføre distributionsaktiviteter i overensstemmelse med kundernes bedste interesse bør anbefalinger til kunder eller potentielle kunder afspejle både de finansielle mål og eventuelle bæredygtighedspræferencer, som disse kunder har givet udtryk for. Det er derfor nødvendigt at præcisere, at bæredygtighedsfaktorers integration i rådgivningsprocessen ikke må føre til salg på tvivlsomt grundlag eller fejlagtige oplysninger om, at forsikringsbaserede investeringsprodukter opfylder bæredygtighedspræferencer, når de ikke gør det. For at undgå en sådan praksis eller fejlagtige oplysninger bør forsikringsformidlere og forsikringsselskaber, der yder rådgivning om forsikringsbaserede investeringsprodukter, først vurdere en kundes eller potentielle kundes andre investeringsmål og individuelle omstændigheder, før de spørger deres kunder om deres potentielle bæredygtighedspræferencer.
            
            
               (12)Der er hidtil blevet udformet forsikringsbaserede investeringsprodukter med forskellige grader af bæredygtighedsrelaterede ambitioner. For at sætte kunder eller potentielle kunder i stand til bedre at forstå de forskellige grader af bæredygtighed og træffe kvalificerede investeringsbeslutninger med hensyn til bæredygtighed bør forsikringsformidlere og forsikringsselskaber, som distribuerer forsikringsbaserede investeringsprodukter, forklare forskellen mellem på den ene side forsikringsbaserede investeringsprodukter, der helt eller delvis forfølger bæredygtige investeringer i økonomiske aktiviteter, der kvalificeres som miljømæssigt bæredygtige i henhold til Europa-Parlamentets og Rådets forordning (EU) 2020/852
                  16
               , bæredygtige investeringer som defineret i artikel 2, nr. 17), i Europa-Parlamentets og Rådets forordning (EU) 2019/2088
                  17
                og forsikringsbaserede investeringsprodukter, der tager hensyn til de vigtigste negative indvirkninger på bæredygtighedsfaktorer, og som kan anbefales som forsikringsbaserede investeringsprodukter, der opfylder kundens individuelle bæredygtighedspræferencer, og på den anden side andre forsikringsbaserede investeringsprodukter uden sådanne særlige kendetegn, som ikke bør anbefales til de kunder eller potentielle kunder, der har individuelle bæredygtighedspræferencer.
            
            
               (13)Det er nødvendigt at tage hånd om bekymringerne vedrørende "grønvaskning", dvs. navnlig praksis med at opnå en urimelig konkurrencefordel ved at anbefale et forsikringsbaserede investeringsprodukt som miljøvenligt eller bæredygtigt, når det forsikringsbaserede investeringsprodukt i realiteten ikke opfylder grundlæggende miljømæssige eller andre bæredygtighedsrelaterede standarder. For at forhindre salg på tvivlsomt grundlag og grønvaskning bør forsikringsformidlere og forsikringsselskaber, der distribuerer forsikringsbaserede investeringsprodukter, ikke anbefale forsikringsbaserede investeringsprodukter som værende i overensstemmelse med individuelle bæredygtighedspræferencer, hvis disse produkter ikke er i overensstemmelse med disse præferencer. Forsikringsformidlere og forsikringsselskaber, der distribuerer forsikringsbaserede investeringsprodukter, bør forklare deres kunder eller potentielle kunder årsagerne til, at de ikke gør det, og føre fortegnelser over disse årsager.
            
            
               (14)Det er nødvendigt at præcisere, at forsikringsbaserede investeringsprodukter, der ikke kan komme i betragtning i forbindelse med individuelle bæredygtighedspræferencer, stadig kan anbefales af forsikringsformidlere og forsikringsselskaber, der distribuerer forsikringsbaserede investeringsprodukter, men ikke som værende i overensstemmelse med individuelle bæredygtighedspræferencer. For at give mulighed for yderligere anbefalinger til kunder eller potentielle kunder, når forsikringsbaserede investeringsprodukter ikke er i overensstemmelse med en kundes bæredygtighedspræferencer, bør kunden have mulighed for at tilpasse oplysningerne om sine bæredygtighedspræferencer. For at forhindre salg på tvivlsomt grundlag og grønvaskning bør forsikringsformidlere og forsikringsselskaber, der distribuerer forsikringsbaserede investeringsprodukter, føre registre over kundens beslutning sammen med kundens forklaring til støtte for tilpasningen.
            
            
               (15)Bestemmelserne i denne forordning er tæt forbundet med hinanden og med bestemmelserne i forordning (EU) 2019/2088, da de indfører et samlet system til information om bæredygtighedsaspekter. For at sikre en sammenhængende fortolkning og anvendelse af disse bestemmelser og for at sikre, at markedsdeltagerne og de kompetente myndigheder samt investorerne får en samlet forståelse af dem og let adgang til dem, er det ønskeligt at indarbejde dem i én enkelt retsakt.
            
            
               (16)Delegeret forordning (EU) 2017/2358 og (EU) 2017/2359 bør derfor ændres.
            
            
               (17)De kompetente myndigheder, forsikringsformidlerne og forsikringsselskaberne bør gives tilstrækkelig tid til at tilpasse sig de nye krav i denne forordning. Dens anvendelse bør derfor udskydes —
            
            
               VEDTAGET DENNE FORORDNING:
            
            
               Artikel 1 
               Ændringer af delegeret forordning (EU) 2017/2358
            
            
               I delegeret forordning (EU) 2017/2358 foretages følgende ændringer:
            
         
         
            
               1)
                     Artikel 4, stk. 3, litra a), nr. i), affattes således:
            
            
               "i)
                     Den tager højde for kundernes målsætninger, interesser og karakteristika, herunder eventuelle bæredygtighedsrelaterede mål."
            
            
               2)
                     Artikel 5 og 6 affattes således:
            
            
               "Artikel 5
            
            
               Målgruppe
            
            
               1.
                     Produktgodkendelsesprocessen skal for hvert forsikringsprodukt afgrænse målgruppen og gruppen af kompatible kunder. Målgruppen skal afgrænses med en tilstrækkelig høj detaljeringsgrad, idet der tages hensyn til forsikringsproduktets karakteristika, risikoprofil, kompleksitet og art samt dets bæredygtighedsfaktorer som defineret i artikel 2, nr. 24), i Europa-Parlamentets og Rådets forordning (EU) 2019/2088*.
            
            
               2.
                     Producenterne kan, navnlig for så vidt angår forsikringsbaserede investeringsprodukter, afgrænse grupper af kunder, hvis behov, karakteristika og målsætninger forsikringsproduktet generelt ikke er kompatibelt med, medmindre forsikringsprodukterne tager hensyn til bæredygtighedsfaktorer som omhandlet i stk. 1.
            
            
               3.
                     Producenterne må kun udforme og markedsføre forsikringsprodukter, der er kompatible med behovene, karakteristikaene og målsætningerne, herunder eventuelle bæredygtighedsrelaterede mål, hos de kunder, der tilhører målgruppen. Ved vurderingen af, om et forsikringsprodukt er kompatibelt med en målgruppe, skal producenterne tage hensyn til niveauet for de oplysninger, der er til rådighed for de kunder, der tilhører denne målgruppe, og deres finansielle forståelse.
            
            
               4.
                     Producenterne skal sikre, at det personale, der er involveret i udformningen og produktionen af forsikringsprodukter, har den nødvendige kompetence, viden og ekspertise til ordentligt at forstå de solgte forsikringsprodukter og interesser, målsætninger og karakteristika, herunder eventuelle bæredygtighedsrelaterede mål, hos de kunder, der tilhører målgruppen.
            
            
               Artikel 6
            
            
               Produkttestning
            
            
               1.
                     Producenterne skal teste deres forsikringsprodukter på en hensigtsmæssig måde, herunder ved anvendelse af scenarieanalyser, hvor det er relevant, inden det pågældende produkt markedsføres, eller i væsentlig grad tilpasse det, eller hvis målgruppen har ændret sig væsentligt. Ved produkttestningen vurderes det, om forsikringsproduktet i sin levetid lever op til de identificerede behov, målsætninger, herunder eventuelle bæredygtighedsrelaterede mål, og karakteristika hos de kunder, der tilhører målgruppen. Producenterne skal teste deres forsikringsprodukter på en kvalitativ måde og, afhængigt af typen og arten af forsikringsproduktet og den hermed forbundne risiko for skadelige virkninger for kunderne, på en kvantitativ måde.
            
            
               2.
                     Producenterne må ikke markedsføre forsikringsprodukter, hvis resultaterne af produkttestningen viser, at produkterne ikke lever op de identificerede behov, mål, herunder eventuelle bæredygtighedsrelaterede målsætninger, og karakteristika hos målgruppen."
            
            
               _____________________
            
            
               *
                     Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1)."
            
            
               3)
                     Artikel 7, stk. 1, affattes således:
            
            
               "1.
                     Producenterne skal løbende overvåge og regelmæssigt revidere de forsikringsprodukter, de har markedsført, for at identificere hændelser, som materielt kunne påvirke de pågældende produkters vigtigste aspekter, risikodækning eller garantier. De skal vurdere, om forsikringsprodukterne fortsat lever op til den afgrænsede målgruppes behov, karakteristika og målsætninger, herunder eventuelle bæredygtighedsrelaterede mål, og om de pågældende produkter distribueres til målgruppen eller når ud til kunder uden for målgruppen."
            
            
               4)
                     Artikel 8, stk. 3, affattes således:
            
            
               "3.
                     Oplysningerne omhandlet i stk. 2 skal sætte forsikringsdistributørerne i stand til:
            
            
               a)
                     at forstå forsikringsprodukterne
            
         
         
            
               b)
                     at forstå den afgrænsede målgruppe for forsikringsprodukterne
            
            
               c)
                     at afgrænse kunder, hvis behov, karakteristika og målsætninger, herunder eventuelle bæredygtighedsrelaterede mål, som forsikringsproduktet ikke er kompatibelt med
            
            
               d)
                     at gennemføre distributionsaktiviteter vedrørende de relevante forsikringsprodukter i overensstemmelse med deres kunders bedste interesse, jf. artikel 17, stk. 1, i direktiv (EU) 2016/97."
            
            
               5)
                     Artikel 10, stk. 2, affattes således:
            
            
               "2.
                     Produktdistributionsordningerne skal:
            
            
               a)
                     have til formål at forhindre eller afbøde skadelige virkninger for kunderne
            
            
               b)
                     understøtte en korrekt håndtering af interessekonflikter
            
            
               c)
                     sikre, at kundernes mål, interesser og karakteristika, herunder eventuelle bæredygtighedsrelaterede målsætninger, tages behørigt i betragtning."
            
            
               6)
                     Artikel 11 affattes således:
            
            
               "Artikel 11
            
            
               Underretning af producenten
            
            
               Forsikringsdistributører, der bliver klar over, at et forsikringsprodukt ikke stemmer overens med den afgrænsede kundemålgruppes interesser, målsætninger og karakteristika, herunder eventuelle bæredygtighedsrelaterede mål, eller bliver klar over andre produktrelaterede forhold, der kan få negative konsekvenser for kunden, underretter straks producenten herom og ændrer, hvor det er relevant, deres distributionsstrategi for det pågældende forsikringsprodukt."
            
            
               Artikel 2 
               Ændringer af delegeret forordning (EU) 2017/2359
            
            
               I delegeret forordning (EU) 2017/2359 foretages følgende ændringer:
            
            
               1)
                     I artikel 2 tilføjes som nr. 4) og 5):
            
            
               "4)
                     "bæredygtighedspræferencer": en kundes eller potentiel kundes valg med hensyn til, hvorvidt eller ej og i hvilket omfang et eller flere af følgende finansielle produkter bør integreres i vedkommendes investering:
            
            
               a)
                     et forsikringsbaseret investeringsprodukt, for hvilket kunden eller den potentielle kunde bestemmer, at en minimumsandel skal investeres i miljømæssigt bæredygtige investeringer som defineret i artikel 2, nr. 1), i Europa-Parlamentets og Rådets forordning (EU) 2020/852**
            
            
               b)
                     et forsikringsbaseret investeringsprodukt, for hvilket kunden eller den potentielle kunde bestemmer, at en minimumsandel skal investeres i bæredygtige investeringer som defineret i artikel 2, nr. 17), i Europa-Parlamentets og Rådets forordning (EU) 2019/2088***
            
            
               c)
                     et forsikringsbaseret investeringsprodukt, der tager hensyn til de vigtigste negative indvirkninger på bæredygtighedsfaktorer, hvor kvalitative eller kvantitative elementer, der viser, at der tages hensyn hertil, bestemmes af kunden eller den potentielle kunde
            
            
               5)
                     "bæredygtighedsfaktorer": bæredygtighedsfaktorer som defineret i artikel 2, nr. 24), i forordning (EU) 2019/2088.
            
         
         
            
               _______________________________________________________________
            
            
               **
                     Europa-Parlamentets og Rådets forordning (EU) 2020/852 af 18. juni 2020 om fastlæggelse af en ramme til fremme af bæredygtige investeringer og om ændring af forordning (EU) 2019/2088 (EUT L 198 af 22.6.2020, s. 13).
            
            
               ***
                     Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1)."
            
            
               2)
                     Artikel 3, stk. 1, affattes således:
            
            
               "1.
                     Med henblik på, i overensstemmelse med artikel 28 i direktiv (EU) 2016/97, at identificere de forskellige typer interessekonflikter, som opstår i forbindelse med forsikringsdistributionsvirksomhed i tilknytning til forsikringsbaserede investeringsprodukter, og som medfører en risiko for at skade en kundes interesser, herunder vedkommendes bæredygtighedspræferencer, skal forsikringsformidlere og forsikringsselskaber vurdere, om de selv, en relevant person eller en person, der direkte eller indirekte er forbundet med dem ved et kontrolforhold, har en interesse i resultatet af forsikringsdistributionsvirksomheden, som opfylder følgende kriterier:
            
            
               a)
                     Den er forskellig fra kundens eller den potentielle kundes interesse i resultatet af forsikringsdistributionsvirksomheden.
            
            
               b)
                     Den har potentiale til at påvirke resultatet af distributionsvirksomheden til skade for kunden.
            
            
               Forsikringsformidlere og forsikringsselskaber skal foretage en vurdering på samme måde med henblik på at identificere interessekonflikter mellem en kunde og en anden."
            
            
               3)
                     Artikel 9 ændres således:
            
            
               a)
                     Stk. 2, litra a), affattes således:
            
            
               "a)
                     Den er i overensstemmelse med kundens eller den potentielle kundes investeringsmål, herunder den pågældende persons risikotolerance og eventuelle bæredygtighedspræferencer."
            
            
               b)
                     Stk. 4 affattes således:
            
            
               "4.
                     Oplysningerne om kundens eller den potentielle kundes investeringsmål skal, når det er relevant, indeholde oplysninger om, hvor længe kunden eller den potentielle kunde ønsker at beholde investeringen, vedkommendes risikovilje, risikoprofilen, formålet med investeringen samt vedkommendes bæredygtighedspræferencer. Niveauet for de indhentede oplysninger skal være relevant i forhold til den specifikke form for produkt eller tjenesteydelse."
            
            
               c)
                     Stk. 6 affattes således:
            
            
               "6.
                     Ved ydelse af rådgivning om et forsikringsbaseret investeringsprodukt i henhold til artikel 30, stk. 1, i direktiv (EU) 2016/97 må en forsikringsformidler eller et forsikringsselskab ikke give en anbefaling, hvis ingen af produkterne egner sig til kunden eller den potentielle kunde.
            
            
               En forsikringsformidler eller et forsikringsselskab må ikke anbefale forsikringsbaserede investeringsprodukter som værende i overensstemmelse med en kundes eller potentielle kundes bæredygtighedspræferencer, hvis disse forsikringsbaserede investeringsprodukter ikke er i overensstemmelse med disse præferencer. Forsikringsformidleren eller forsikringsselskabet skal forklare kunden eller den potentielle kunde årsagerne til, at de ikke gør det, og føre fortegnelser over disse årsager.
            
            
               Hvis intet forsikringsbaseret investeringsprodukt er i overensstemmelse med kundens eller den potentielle kundes bæredygtighedspræferencer, og kunden beslutter at tilpasse sine bæredygtighedspræferencer, skal investeringsselskabet føre fortegnelser over kundens beslutning, herunder begrundelsen for denne beslutning."
            
            
               4)
                     Artikel 14 ændres således:
            
            
               a)
                     Stk. 1, litra b), nr. i), affattes således:
            
            
               "i)kundens investeringsmål, herunder den pågældende persons risikotolerance, og hvorvidt kundens investeringsmål opfyldes ved at tage hensyn til vedkommendes bæredygtighedspræferencer".
            
         
         
            
               b)I stk. 4 tilføjes følgende afsnit:
            
            
               "Kravene om overensstemmelse med kundernes eller de potentielle kunders bæredygtighedspræferencer, hvor det er relevant, ændrer ikke de betingelser, der er fastsat i første afsnit."
            
            
               Artikel 3
            
            
               Ikrafttræden og anvendelse
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra den [Publikationskontoret: Indsæt venligst en dato — 12 måneder efter offentliggørelsen i EUT].
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 21.4.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget: Den europæiske grønne pagt (COM(2019) 640 final). 
               
               
                  
                     (2)
                  
                        Meddelelse fra Kommissionen til Europa-Parlamentet, Det Europæiske Råd, Rådet, Den Europæiske Centralbank, Det Europæiske Økonomiske og Sociale Udvalg og Regionsudvalget: Handlingsplan for finansiering af bæredygtig vækst (COM(2018) 97 final).
               
               
                  
                     (3)
                  
                        Kommissionens delegerede forordning (EU) 2017/2358 af 21. september 2017 om supplerende regler til Europa-Parlamentets og Rådets direktiv (EU) 2016/97 for så vidt angår krav til produkttilsyn og styring for forsikringsselskaber og forsikringsdistributører (EUT L 341 af 20.12.2017, s. 1).
               
               
                  
                     (4)
                  
                        Europa-Parlamentets og Rådets direktiv (EU) 2016/97 af 20. januar 2016 om forsikringsdistribution (EUT L 26 af 2.2.2016, s. 19).
               
               
                  
                     (5)
                  
                        Kommissionens delegerede forordning (EU) 2017/2359 af 21. september 2017 om supplerende regler til Europa-Parlamentets og Rådets direktiv (EU) 2016/97 for så vidt angår oplysningskrav og regler om god forretningsskik i forbindelse med distribution af forsikringsbaserede investeringsprodukter (EUT L 341 af 20.12.2017, s. 8.).
               
               
                  
                     (6)
                  
                        Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1).
               
               
                  
                     (7)
                  
                        Europa-Parlamentets og Rådets forordning (EU) 2020/852 af 18. juni 2020 om fastlæggelse af en ramme til fremme af bæredygtige investeringer og om ændring af forordning (EU) 2019/2088 (EUT L 198 af 22.6.2020, s. 13).
               
               
                  
                     (8)
                  
                        EIOPA-BoS-19/172, 30 April 2019.
               
               
                  
                     (9)
                  
                        Europa-Parlamentets og Rådets forordning (EU) 2019/2089 af 27. november 2019 om ændring af forordning (EU) 2016/1011, for så vidt angår EU-benchmarks for klimaovergangen, Paristilpassede EU-benchmarks og bæredygtighedsrelaterede oplysninger om benchmarks (EUT L 317 af 9.12.2019, s. 17).
               
               
                  
                     (10)
                  
                        EUT L 26 af 2.2.2016, s. 19.
               
               
                  
                     (11)
                  
                        Rådets afgørelse (EU) 2016/1841 af 5. oktober 2016 om indgåelse på Den Europæiske Unions vegne af Parisaftalen, der er vedtaget inden for rammerne af De Forenede Nationers rammekonvention om klimaændringer (EUT L 282 af 19.10.2016, s. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Kommissionens delegerede forordning (EU) 2017/2358 af 21. september 2017 om supplerende regler til Europa-Parlamentets og Rådets direktiv (EU) 2016/97 for så vidt angår krav til produkttilsyn og styring for forsikringsselskaber og forsikringsdistributører (EUT L 341 af 20.12.2017, s. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Europa-Parlamentets og Rådets forordning (EU) 2020/852 af 18. juni 2020 om fastlæggelse af en ramme til fremme af bæredygtige investeringer og om ændring af forordning (EU) 2019/2088 (EUT L 198 af 22.6.2020, s. 13).
               
               
                  
                     (17)
                  
                        Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1).